Max Euwe

Max ("Machgielis)" Euwe (* 20. máj 1901, Amsterdam, Holandsko – † 26. november 1981, Amsterdam, Holandsko) bol holandský matematik a šachista, medzinárodný veľmajster od roku 1950, 5. majster sveta (19351937).
Životopis.
Vyštudoval matematiku a pôsobil ako profesor matematiky na gymnáziu. Po 2. svetovej vojne sa venoval aj práci v oblasti elektroniky a výpočtovej techniky. Nebol šachový profesionál.
Prvý medzinárodný úspech zaznamenal na B-turnaji v Göteborgu 1920, kde skončil druhý. V roku 1921 sa stal po prvýkrát majstrom Holandska a titul dokázal obhajovať viac ako tridsať rokov.
Po niekoľkých neúspešných turnajoch prišli prvé turnajové víťazstvá v Hastingse 1923/24, vo Westone 1924 a 1926 a vo Wiesbadene 1925. V roku 1928 vyhral v Amsterdame tzv. "Majstrovstvá sveta amatérov". V Bad Kissingene 1928 bol 3.-4., v Karlových Varoch 5.-7., v Amsterdame 1930 2., vyhral v Hastingse 1930/31, o rok neskôr tam bol 3., v Berne 1932 2.-3., rovnako, ako v Zürichu 1934. V Hastingse 1934/35 vyhral, v Amsterdame 1936 bol 1.-2., v Zandvoorte 1936 2., v Nottinghame 1936 3.-5., v Nordwijku 1938 4., na turnaji AVRO 1938 4.-6., v Hastingse 1938/39 2., v Amsterdame 1939 1.-3. a v Bournemouth 1939 1.
Počas 2. svetovej vojny hrával iba zriedka. Jediný medzinárodný turnaj absolvoval v Budapešti 1940, kde zvíťazil. Okrem toho hral iba niekoľko národných turnajov a zápasov.
Po vojne sa zúčastňoval na turnajoch do konca 50. rokov a dosiahol ďalšie dobré výsledky: Hastings 1945/46 3.-5., Londýn 1946 1., Groningen 1946 2., Maastricht 1946 1., Zaanstreek 1946 1., New York 1947 3.-4., Benátky 1948 4., Hastings 1949/50 3., Beverwijk 1950 2.-3., 1952 1., 1953 3.-6., 1958 1.-2., New York 1951 2.-3., Zürich 1954 3.
Výsledky Euweho na ŠO.
Boje o titul majstra sveta.
V roku 1934 vyzval Euwe majstra sveta Alexandra Alechina na zápas o titul. Alechin súhlasil a zápas sa odohral v roku 1935 v niekoľkých holandských mestách. Zaujímavosťou je, že 9. partia sa hrala na dievčenskom gymnáziu, kde Euwe vyučoval matematiku. Na margo nej hlavný rozhodca zápasu "Hans Kmoch" skonštatoval, že: "Alechin v tejto partii udelil pánu profesorovi nedostatočnú." Zápas sa hral na 30 partií, Alechinovi stačil na udržanie titulu aj nerozhodný výsledok 15:15. V prípade prehry mal Alechin nárok na odvetný zápas, ktorý by sa hral podľa tých istých pravidiel v roku 1937. V pravidlách bola aj dohoda, že ak vyhrá Euwe aj odvetný zápas, riadenie zápasov o titul MS prevezme FIDE. Euwemu sa v tomto zápase nedávali nijaké šance. Ako sa však ukázalo, Alechinov výkon bol poznamenaný veľkými výkyvmi.
Prvých 9 partií prebehlo podľa "plánu", Alechin viedol 6:3. Potom však nastal prvý zvrat. Euwe vyhral 10., 12. a 14. partiu a bolo vyrovnané. Euwe mohol dokonca aj viesť, ale v 13. partii pokazil vyhraté postavenie. V 16. partii prehral Euwe remízovú koncovku a po prehre v 19. partii mal dvojbodovú stratu. Výhrami v 20. a 21. partii sa mu znovu podarilo vyrovnať. V 24. partii siahal Alechin hladko na výhru, ale urobil hrubú chybu a stav zostal vyrovnaný. Hneď v nasledujúcej partii sa Euwe po prvýkrát v zápase ujal vedenia a v 26. partii získal dvojbodový náskok. Alechin už nedokázal ani vyrovnať. Vyhral síce 27. partiu, ale ostatné tri sa skončili nerozhodne (v poslednej súhlasil Euwe s remízou vo vyhratom postavení). Po výsledku 15½:14½ (9:8, =13) sa stal Max Euwe 5. majstrom sveta v šachu.
Nebol však majstrom sveta dlho. Už o dva roky v odvetnom zápase Alechin presvedčivo zvíťazil v pomere 15½:9½ (10:4, =11) a získal stratený titul späť.
Aj po 2. svetovej vojne Euwe bojoval v súťažiach MS. Bol nominovaný do turnaja o titul MS, ktorý sa hral v roku 1948 v Haagu a v Moskve. Skončil tam však s veľkým odstupom posledný, keď v 20-tich partiách získal iba 4 body. Hral ešte v turnaji kandidátov MS v Zürichu 1953, kde skončil až 14.
Euweho štýl hry bol založený hlavne na výbornej znalosti teórie otvorení a taktickom postrehu. Napísal niekoľko šachových učebníc a teoretických prác. Pôsobil aj ako šachový rozhodca, v roku 1956 bol hlavným rozhodcom turnaja kandidátov MS v Amsterdame.
V rokoch 19701978 vykonával funkciu predsedu FIDE.
Popularita Euweho.
Euwe si vďaka víťazstvu s Alechinom získal veľkú popularitu v celom Holandsku. Dokonca po prehranom odvetnom zápase verejne prehlásil, že je titul majstra sveta v správnych rukách. V Amsterdame je po ňom pomenované námestie - Max Euwe Plein, kde sa nachádza tiež Múzeum Maxa Euweho (Max Euwe Centrum), mapujúce jeho život (vstup voľný).